В къща – музей „Ванга“ е разкрита специална изложба по повод 9-годишнина от откриването ѝ – Радио Верига Фокус
Петрич. В къща – музей „Ванга“ е разкрита специална изложба по повод 9-годишнина от откриването ѝ. Това каза за Радио „Фокус“ – Пирин Сотир Иванов, директор на Исторически музей – Петрич. По думите му в дома на пророчицата са изложени вещи, подарени от посетители в знак на благодарност, преклонение и почит към нейната велика дарба. „Част от предметите – икони, подаръци от Йерусалим, кукли, бижута, статуетки са подарени на Ванга приживе за сбъднати предсказания“, каза още Иванов. Той добави, че след нейната кончина хората, които са отправили своите молитви към нея с вярата, че тя помага и отвъд, се връщат с дарове, за да изкажат своите благодарности за вече сбъдналите им се желания. „Много от посетителите, които са се докоснали до къщата на феномена Ванга и са усетили притегателната енергия на това магнетично място, не спират да го посещават отново и отново“, коментира директорът на Исторически музей – Петрич Сотир Иванов. Ливия НИНОВА